རྒྱུད་ལས།དེ་རྟགས་མངོན་ཚུལ་བརླ་རྐེད་ཚིགས་མཚམས་ན།གཡའ་འགུལ་ཆག་སྙམ་ཚོར་མེད་ལྕི་བ་སྟེ།ཡང་ཡང་ལྡང་ཞིང་སླར་ལྕི་འགྱུར་བ་ཡིན།ནད་རྒྱས་གསར་དུས་པགས་པ་ཁྲག་ལ་གནས།སྐྲངས་དམར་དྲོད་ཆེ་སྲ་ལ་སྔོ་ཐིག་བཅས།ཤིན་ཏུ་ན་ཞིང་བྱ་རྨྱང་མང་བ་སྟེ།རྟོགས་སླའི་དུས་ཡིན་དུས་འདིར་བཅོས་པ་གཅེས།ཐ་མ་རྙིངས་ནས་རྩ་ཆུ་རུས་ཚིགས་ཁྱབ།ལྷག་པར་སྐྲངས་ཤིང་མི་བཟོད་སྲ་ལ་ཧྲེམ།གཞང་ཁ་རུས་ཚིགས་ཆད་པ་སྙམ་དུ་སེམས།ཤུགས་རྒྱས་ཞ་ཐེང་འདི་དུས་གསོ་དཀའ་འགྱུར།ཞེས་དང།ཞེས་གསུངས་པ་ལྟར་ཐོག་མར་མངོན་ཚུལ་ལ་བརླ་དང་རྐེད་པ་པུས་ཚིགས་བྱིན་པ་རྣམས་ན་བ་དང་གཡའ་བ་སྟེ་ཟ་འཕྲུག་བྱེད་པ།འགུལ་བསྐྱོད་བྱས་ཚེ་རུས་ཚིགས་ཆག་པ་སྙམ་དུ་སེམས་པ་དང།ཚོར་བ་གསལ་པོ་མེད་པ་བེམ་བེམ་པོར་བྱེད་པ།རྐང་རྐེད་སོགས་ལྕི་བ་སྟེ་ཡང་ཡང་ལྡང་ཞིང་སླར་ལྕི་བར་འགྱུར་བ།ནད་འདི་སྟོབས་རྒྱས་དེ་གསར་པའི་དུས་སུ་ལུས་ཀྱི་པགས་པ་དང་ཁྲག་ལ་གནས་པ་དང།སྐྲངས་པའི་མདོག་དམར་ལ་དྲོད་ཆེ་བ་སྐྲངས་པ་ངོ་བོ་སྲ་ལ་སྔོ་ཐིག་དོན་པ་བཅས་ནད་པ་ཤིན་ཏུ་ན་ཞིང་རྐང་ལག་རྐེད་པ་སོགས་བྱ་རྨྱང་མང་བར་བྱེད་པས་དེ་དུས་རྟོགས་སླའི་དུས་ཡིན་བཅོས་པ་ཤིན་ཏུ་གཅེས།ཐ་མ་རྙིངས་ནས་རྩ་དང་ཆུ་བ་ཤ་ཚིལ་རུས་ཚིགས་ཀུན་ལ་ཁྱབ་ཅིང་ལྷག་པར་དུ་སྐྲངས་པ་དམར་ཤིང་མི་བཟོད་པར་ན་བ་སྐྲངས་པོ་ཡང་ཤིན་ཏུ་སྲ་ལ་ཧྲེམ་པ།གཞང་ཁ་དང་རུས་པའི་ཚིགས་གཞི་རྣམས་ཀྱང་ཆད་པ་སྙམ་དུ་སེམས་ལ་འགྲོ་བསྐྱོད་བྱས་ཚེ་རྐང་པ་ཐེང་པ་དང་ན་ཟུག་ཆེ་བ་རྐང་པའི་མཐེ་བོང་གི་ངོས་སུ་སྲ་ལ་མཁྲེགས་པོར་གྱུར་བ་དང།མཐར་གཅིན་ལམ་དང་མཁལ་མའི་གནས་སུ་བྱེར་ནས་མཁལ་ནུས་ཞན་པར་གྱུར་བ་སོགས་ཤིན་ཏུ་བཅོས་དཀའ་བར་འགྱུར་བ་ཡིན་ཏེ།གསོ་རིག་དགོས་པ་ཀུན་འབྱུང་ལས།དེ་རྟགས་གཡའ་འགུལ་ཆག་སྙམ་བྱེད།ཡང་ཡང་ལྡང་ཞིང་སླར་ཞི་འགྱུར།གསར་དུས་པགས་པ་ཁྲག་ལ་གནས།སྲ་ཞིང་མདོག་དམར་དྲོད་ཆེ་ཚ།རྟོགས་སླའི་དུས་ཡིན་ཤིན་ཏུ་ན།རྙིངས་ནས་རྩ་ཆུ་རུས་ཚིགས་ཁྱབ།ལྷག་པར་སྐྲངས་ཞིང་ཚ་ལ་ཧྲེམ།དྲོད་ཆེ་ཤིན་ཏུ་མི་བཟོད་དམར།ཤུགས་རྒྱས་ཞ་ཐེང་ལུས་ཀུན་བྱེར།ཚ་དྲེག་དྲོད་ཆེ་མི་བཟོད་དམར།གྲང་དྲེག་ཚོར་མེད་གཡའ་བསིལ་ལྕི།ཡང་ན་འདར་འཁྲིག་འཕེལ་འགྲིབ་ཆེ།ཞེས་དང།ཕན་བདེའི་བསིལ་ཟེར་སྤྲོ་བའི་ཟླ་གསར་ལས།དེ་ཡིས་འབྱུང་ཚུལ་རྐང་ལག་ཚིགས།པུས་མོ་བྱིན་པ་བརླ་རྐང་པ།གཡའ་ཞིང་སྐྲངས་ལ་འགུལ་བ་དང།ཆག་སྙམ་སེམས་ཤིང་ཚོར་མེད་ལྕི།རྩ་རྒྱས་ཤ་སྐྲངས་པགས་དྲོད་ཆེ།ཡང་ཡང་འབྱུང་ཞིང་སླར་ཡང་ཞི།ཕལ་ཆེར་མདོག་ནི་དམར་སྨུག་འབྱུང།ཚ་དྲེག་གྲང་དྲེག་གཉིས་ཀྱང་ཟེར།གསར་རྙིང་གཉིས་ཀྱི་ཁྱད་པར་ཡིན།ཞེས་གསུངས་པ་བཞིན་ནོ།གཞན་ཡང་དྲེག་གི་རྩ་ཆུའི་རྟགས་ནི།མན་ངག་རིན་ཆེན་འབྱུང་གནས་ལས།དྲེག་གི་ནད་ལ་རྩ་ཆུ་ཕྱི་ཡུལ་གསུམ།དྲེག་གི་རྩ་ནི་སྣ་ཐུང་མཁྲང་ལ་གྲིམས།ཁྲག་ཚད་རྩ་འདྲ་ཁྱད་པར་ཅུང་ཞིག་གཡོ།དྲེག་གི་ཆུ་ལ་ངེས་མེད་ཚད་པ་འདྲ།མི་ནོར་རྟགས་སུ་རྭ་གཞོབ་ཁོ་ན་བྲོ།དྲེག་གི་ཕྱི་ཡུལ་རྐང་པ་ཁོལ་སྙམ་བྱེད།ལྡང་དུབ་བྱེད་ཅིང་ཡང་ཡང་མེ་ལྟར་འབར།ཞེས་གསུངས་པ་ལྟར་དྲེག་གི་འཕར་རྩ་ཕྲ་ལ་གྲིམས་པས་ལྷག་པར་ན་ཚ་གཞོགས་གང་བབས་ཆག་རྩ་དམིགས་བསལ་གྲིམས་པ།དྲི་ཆུ་དམར་སེར་དྲི་རླངས་ཆེ་ལ་ཀུ་ཡ་གཏིང་དུ་གནས་པ།ལྦུ་བ་སངས་སྐྱེན་ཞིང་ཚག་སྒྲ་ལྡན་པ།ལྕེ་སྟེང་དུ་བད་དྲེག་ཆགས་པ་སོགས་ཀྱི་མངོན་ཚུལ་ཡོད།